Meetme hindamine:

Combus sai erastamisprotsessi käigus Taani riigilt rahalist toetust aastatel 1999 ja 2001. Seega kerkib küsimus, kas need kaks toetust kujutavad endast riigiabi või mitte ja kas nad on ühe meetme osad või moodustavad kaks eraldi meedet. Esimese astme kohtu hinnangul on selle küsimuse hindamise olulisteks elementideks “eelkõige kõnealuste toetuste kronoloogia, nende eesmärk ja tütarettevõtte situatsioon hetkel, kui otsused iga kõnealuse toetuse andmiseks vastu võeti.” (2) Komisjoni käsutuses olev teave ei võimalda tõestada, kas kaks makset on ühtse rahastamise kaks etappi või mitte.

Need rahastamised ei ole riigiabi EÜ asutamislepingu artikli 87 lõike 1 tähenduses, kui Taani riik käitus nagu erainvestor turumajanduse situatsioonis. Taani valitsus leiab, et “ratsionaalse turuinvestori põhimõte on kohaldatav ka olukorrale, kus kapitalisüst põhineb valitsuse (emaettevõtte) usaldusväärsuse kaitsmise kaalutlustel, vt 21. märtsi 1991. a otsus kohtuasjas C-303/88, Itaalia v. komisjon, EKL 1991 I, lk 1433, lg 21”, ja et Combus'i pankrot, mis oleks olnud vältimatu, kui makseid ei oleks eraldatud, oleks rikkunud Taani riigi mainet professionaalse investorina Ta teeb seega kokkuvõtte, et erainvestor oleks tema asemel tegutsenud samamoodi.

Komisjon kahtleb, kas erainvestor oleks samasuguses olukorras sel moel käitunud. Ta juhib Taani ametiasutuste tähelepanu asjaolule, et kohus arvestab muret riigi maine pärast kapitalisüsti põhjendusena vaid juhul, kui samal ajal on vähemalt pikemas perspektiivis võimalik ettevõtte elujõulisus ja tulusus, mida praegusel juhul ei ole veenvalt tõendatud. Järelikult ei saa komisjon välistada, et vähemalt üks kahest maksest, kui mitte mõlemad, olgu nad siis osa ühest meetmest või kaks eraldi meedet, on käsitletav riigiabina artikli 87 lõike 1 tähenduses.

Selline abi võiks olla ühisturuga kokkusobiv vastavalt määrusele 1191/69 või vastavalt EÜ asutamislepingu artikli 87 lõike 3 punktile c, nagu on täpsustatud ühenduse suunistes äriühingute päästmiseks või ümberkorraldamiseks antava abi kohta. (3)

1. Kokkusobivus vastavalt määrusele 1191/69

Määrus 1191/69 annab liikmesriikidele võimaluse valida kahe meetodi vahel avaliku teenindamise korraldamiseks transpordisektoris:

— kas kasutatakse avaliku teenuse lepinguid, mis on määratletud määruse artiklis 1 lõige 4 ja V jaos,

— või kehtestatakse avaliku teenindamise kohustus transpordiettevõtetele vastavalt määruse artiklis 1 lõige 5 ja II, III ja IV jaos määratletud korrale.

Taani valis bussitranspordi sektori osas avaliku teenuse lepingute variandi.

Esimese astme kohtu hinnangul välistab avaliku teenindamise lepingu sõlmimine kompensatsioonide saamise avaliku teenindamise kohustuse kehtestamise eest. (4)

Kui selgub, et avaliku teenindamise lepingus kahe osapoole vahel kokku lepitud hind on liiga madal, on lepingu täitmise eest vastutaval ettevõttel määruse 1191/69 artikli 14 lõigete 4–6 kohaselt võimalus leping kolmekuulise etteteatamise järel lõpetada. Pädevad ametiasutused võivad ettevõtet kohustada jätkama lepingu täitmist ühe aasta jooksul, pakkudes hüvitust, mis on arvutatud vastavalt määruse II, III ja IV jaos määratletud meetoditele. Ainult sellisel juhul on võimalik kompensatsioon avaliku teenindamise kohustuse kehtestamise eest avaliku teenindamise lepingu raames. Combus ei lõpetanud oma avaliku teenindamise lepinguid, seega ei ole võimalik kohaldada määruse 1191/69 II, III ja IV jao sätteid, et käsitleda Combus'i saadud rahastamisi ühisturuga kokkusobivatena.

Komisjon välistab niisiis võimaluse, et rahastamised võiks olla ühisturuga kokkusobivad määruse 1191/69 alusel.

2. Kokkusobivus vastavalt EÜ asutamislepingu artikli 87 lõike 3 punktile c, nagu on täpsustatud suunistes äriühingute päästmiseks või ümberkorraldamiseks antava abi kohta

Suuniste punktis 3.2 on toodud järgmised tingimused ümberkorraldamisabi lubamiseks:

— Äriühingut peab saama lugeda raskustes olevaks (a).

— Ümberkorraldamiskava peab võimaldama taastada mõistliku aja jooksul äriühingu pikaajalise elujõulisuse (b).

— Tuleb võtta meetmeid selleks, et võimalikult leevendada abi ebasoodsaid tagajärgi konkurentidele (c).

— Toetus peab rangelt piirduma ettevõetavaks ümberkorraldamiseks vajamineva miinimumiga (d).

— Komisjonil peab saama korrapäraste ja üksikasjalike aruannete kaudu kinnitust ümberkorralduskava nõuetekohase rakendamise kohta (e).

— Ümberkorraldusabi tohib eraldada vaid üks kord (f).

Combus on raskustes olev äriühing suuniste tähenduses (a). Taani valitsus esitas Combus'i ümberkorraldamiskava.

Esimese astme kohtu hinnangul tuleb “komisjoni arutlust [tema algses otsuses] käsitleda kui tõsise kahtluse avaldamist Combus'i elujõulisuse kohta [EÜ asutamislepingu artikli 87] ja suuniste tähenduses, mida komisjon ei pidanud siiski vajalikuks selgitada, kuna EÜ asutamislepingu artikkel 73 näis talle olevat piisav õiguslik alus kõnealuse toetuse lubamiseks. Kuid kuna viimatinimetatud sätet ei saa sel puhul kasutada […], ei leia [X] Taani krooni maksmine vaidlustatud otsuses enam kehtivat õigustust. […] Järelikult ei saa Combus'i elujõulisust mingil juhul käsitleda saavutatuna.” (5) Arvestades seda esimese astme kohtu järeldust, saab komisjon vaid märkida, et tal on tõsiseid kahtlusi Combus'i elujõulisuse osas kavandatud ümberkorraldamise tulemusena (b).

Taani ametiasutused leiavad, et erandkorras ei ole meetmed selleks, et võimalikult leevendada toetuse ebasoodsaid tagajärgi konkurentidele, antud juhul vajalikud, kuna Combus'i lepingud lõpevad järkjärguliselt (2003. a lõpuks oli lõppenud umbes 50 % lepingute kehtivusaeg; viimane leping lõpeb aastal 2006) ja ettevõte Arriva, millele Combus ümberkorraldamise järel müüdi, ei kavatse säilitada turuosa, mis vastaks Arriva ja Combus'i turuosade summale ostmise ajal (umbes 50 %). Komisjon kahtleb, kas juhtumi erilised asjaolud võimaldavad keelduda võtmast meetmeid selleks, et võimalikult leevendada toetuse ebasoodsaid tagajärgi konkurentidele, arvestades eelkõige asjaolu, et Combus'i konkurendid, keda esindab Danske Busvognmaend, on otsustanud vaidlustada komisjoni toetuse lubamise otsuse (c).

Komisjonil on kahtlusi ka selles osas, kas meede/meetmed piirduvad rangelt ettevõetavaks ümberkorraldamiseks vajamineva miinimumiga. Taani ametiasutuste kohaselt võimaldab toetus Arriva'l saavutada investeeritud kapitali tasuvus 10 % tasemel, mis oleks sedalaadi investeeringu puhul vastuvõetav miinimum. Komisjon leiab, et praeguses staadiumis ei ole tal piisavalt teavet, et kontrollida, kas avaliku sektori panus piirdus rangelt Combus'i ümberkorraldamise võimaldamiseks vajamineva miinimumiga (d).

Taani valitsus on nõustunud edastama komisjonile aastaaruande, mis võimaldaks komisjonil hinnata, kas ümberkorraldamiskava viidi ellu vastavalt Taani ametiasutuste võetud kohustustele. Komisjon sai kätte need aruanded aastate 2001 ja 2002 kohta, mis näitavad, et ümberkorraldamiskavast peeti kinni (e).

Combus ei ole varem ümberkorraldamisabi saanud. Kui kaks makset moodustavad ühe toetuse kaks osa või kui Taani riik esimese või teise makse ajal käitus nii, nagu oleks teinud erainvestor turumajanduse situatsioonis, leiab komisjon, et järgitud on ühekordse abi põhimõtet (one time, last time). Kui kaht makset tuleb vaadelda kahe eraldi meetmena, ja kui Taani riik ei ole esimese ega teise makse ajal käitunud nii, nagu oleks teinud erainvestor turumajanduse situatsioonis, ei ole järgitud ühekordse abi põhimõtet (one time, last time) (f).